b'\n_START_ARTICLE_\nThomas Pennant\n_START_SECTION_\nBiografia\n_START_PARAGRAPH_\nEls Pennant eren una fam\xc3\xadlia de la petita noblesa gal\xc2\xb7lesa de la parr\xc3\xb2quia de Whitford, Flintshire, que s\'havien constru\xc3\xaft una modesta hisenda a Bychton cap al segle XVII. El 1724 el pare de Thomas, David Pennant, va heretar la ve\xc3\xafna propietat de Downing d\'un cos\xc3\xad, augmentant considerablement la fortuna familiar. Downing Hall, on va n\xc3\xa9ixer Thomas a la \'cambra groga\', va esdevenir la principal resid\xc3\xa8ncia dels Pennant._NEWLINE_Thomas Pennant va rebre els seus primers estudis a l\'escola de gram\xc3\xa0tica de Wrexham, abans de traslladar-se a l\'escola Thomas Croft de Fulham el 1740. El 1744 va ingressar al Queen\'s College d\'Oxford, i posteriorment al Oriel College, tamb\xc3\xa9 a Oxford. Com molts estudiants de fam\xc3\xadlies riques, va deixar Oxford sense obtenir un t\xc3\xadtol, encara que el 1771 el seu treball com a zo\xc3\xb2leg va ser reconegut amb un t\xc3\xadtol honor\xc3\xadfic._NEWLINE_A l\'edat de 12 anys, va recordar posteriorment Thomas Pennant, s\'havia inspirat en la passi\xc3\xb3 per la hist\xc3\xb2ria natural despr\xc3\xa9s d\'haver conegut l\'Ornitologia de Francis Willughby. Un recorregut per Cornualla entre 1746 i 1747, on va con\xc3\xa8ixer l\'antiquari i naturalista William Borlase, li va despertar l\'inter\xc3\xa8s pels minerals i els f\xc3\xb2ssils, els quals van formar part dels seu principal estudi cient\xc3\xadfic durant la d\xc3\xa8cada de 1750. El seu relat d\'un terratr\xc3\xa8mol a Downing, va ser incl\xc3\xb2s el 1750 a les Philosophical Transactions de la Royal Society, on tamb\xc3\xa9 hi va apar\xc3\xa8ixer el 1756 un document sobre diversos coralls que havia recollit a Coalbrookdale, Shropshire. En termes m\xc3\xa9s pr\xc3\xa0ctics, Thomas Pennant va fer servir els seus coneixements geol\xc3\xb2gics per obrir una mina de plom, que el va ajudar a finan\xc3\xa7ar les millores a Downing, despr\xc3\xa9s que la va heretar el 1763._NEWLINE_El 1757, a inst\xc3\xa0ncies de Carl von Linn\xc3\xa9, va ser escollit membre de la Reial Societat de Ci\xc3\xa8ncies d\'Uppsala. El 1766 va publicar la primera part de la British Zoology, un treball meritori, m\xc3\xa9s com a compilaci\xc3\xb3 laboriosa que com a contribuci\xc3\xb3 original a la ci\xc3\xa8ncia. Durant la seva creaci\xc3\xb3, va visitar el continent europeu i va con\xc3\xa8ixer a Buffon, a Voltaire, a Haller i a Pallas._NEWLINE_El 1767 va ser escollit membre de la Royal Society. El 1771 va publicar la Synopsis of Quadrupeds, la qual va ampliar posteriorment amb el t\xc3\xadtol de History of Quadrupeds. A finals del mateix any va publicar A Tour in Scotland in 1769, el qual va resultar ser molt popular i va ser seguit el 1774 per un relat d\'un altre viatge a Esc\xc3\xb2cia, aquest en dos volums. Aquestes obres tenen un valor inestimable com la preservaci\xc3\xb3 dels registres d\'importants rel\xc3\xadquies d\'antiquaris que han mort. En 1778 es va dur a terme el Tour in Wales, que va ser seguit pel Journey to Snowdon (la primera part el 1781 i la segona el 1783), formant posteriorment el segon volum del Tour._NEWLINE_El 1783, va ser escollit membre estranger de la Reial Acad\xc3\xa8mia Sueca de Ci\xc3\xa8ncies._NEWLINE_El 1782 va publicar Journey from Chester to London, i entre 1785 i 1787 va dur a terme l\'Arctic Zoology.  En 1790 va apar\xc3\xa8ixer Account of London, que va tenir un gran nombre d\'edicions, i tres anys despr\xc3\xa9s va publicar l\'autobiografia Literary Life of the late T. Pennant. En els seus darrers anys va ser contractat per un treball titulat Outlines of the Globe, del qual va publicar els dos primers volums el 1798. Els volums tres i quatre, van ser editats pel seu fill David Pennant el 1800. Tamb\xc3\xa9 va ser l\'autor d\'una s\xc3\xa8rie d\'obres menors, algunes de les quals van ser publicats p\xc3\xb2stumament. _NEWLINE_La correspond\xc3\xa8ncia que va rebre de Gilbert White va ser la base del llibre de White The Natural History and Antiquities of Selborne. Malauradament les cartes de Pennant de White s\'han perdut._NEWLINE_L\'exploraci\xc3\xb3 que va fer de les illes occidentals d\'Esc\xc3\xb2cia va ser reprodu\xc3\xafda per Nicholas Crane en un documental de la BBC Two em\xc3\xa8s el 16 d\'agost de 2007, com a part de la s\xc3\xa8rie "Great British Journeys".'